Heinolassa nainen soitti pelastuslaitokselle nähtyään pihassaan takapuolistaan toisissaan kiinni olleet ketut. Palokunnan saavuttua paikalle selvisi, että ketut olivat seksipuuhissa.

Nainen ymmärsi tilanteen väärin ja luuli parittelevien kettujen jääneen kiinni toisiinsa. Kuvituskuva. Getty Images

Päijät-Hämeen pelastuslaitos sai eläimenpelastustehtävän Heinolan Työmiehentielle perjantaina kello 8.26.

Päivystävä palomestari Petteri Lehtinen kertoo olevansa juuri menossa koulutustilaisuuteen, kun hänen puhelimeensa soitti hätääntynyt nainen. Nainen kertoi katselevansa ikkunastaan, että kaksi kettua on jäänyt jumiin hänen pihallaan. Naisen mukaan ketut olivat oudossa asennossa kiinni toisissaan ja hän epäili niiden sotkeentuneen ritilään tai vastaavaan.

–Minulle tuli ensimmäisenä mieleen, että onkohan pariutumisriitti käynnissä, mutta en viitsinyt ajatuksiani ääneen sanoa, Lehtinen kommentoi hälytystehtävää.

Hän lähetti paikalle yksikön, joka hymynkare suupielissä totesi, että kyseessä todellakin oli paritteluriitti. Ketut kuitenkin säikähtivät paikalle saapunutta palokuntaa sen verran, että lähtivät lipettiin.

–Pahoittelut ketuille, että häiritsimme niiden herkkää hetkeä. Toivottavasti kettukanta ei vaarannu tästä, Lehtinen tuumii.

30 vuotta alalla ollut päivystävä palomestari ei muista, että aiemmin olisi ollut vastaavaa tilannetta, jossa eläimen pelastustehtävä on osoittautunut lisääntymisaktiksi.

Kettujen paritteluaika on tammi-maaliskuussa ja poikaset syntyvät maalis-toukokuussa.